
A dolgozat a 2010-es férfi sakkolimpia eredményeit elemzi egy, a többszempontú döntési problémák megoldásában gyakran használt fogalom, a páros összehasonlítás mátrix segítségével. Ezenkívül foglalkozik az ebből képezhető súlyvektorok meghatározásával, a domináns sajátértékhez tartozó jobboldali sajátvektor vagy a különböző távolságminimalizáló elvek révén. Végül kiterjeszti a módszertant az ismeretlen elemeket is tartalmazó mátrixokra, melyek valamely inkonzisztencia mérőszám minimalizálásával optimálisan kitölthetők.

Az elmélet alkalmazását kiválóan illusztrálják a különböző sakkversenyek, ahol a résztvevők végső sorrendjének meghatározásához nem áll rendelkezésre minden párosítás eredménye és a konzisztencia sem biztosított. A jelenleg érvényes szabályzatban megadott módszert gyakran kritizálják, így célszerű lehet egy ettől eltérő eljárás követése. A dolgozatban kapott rangsorokat összehasonlítva a hivatalos végeredménnyel, több csapat esetén jelentős helyezésbeli eltérések figyelhetők meg. Ezek nagy része a játszmák alapos vizsgálata után magyarázható. Az alternatív rangsorszámítás más területeken történő alkalmazhatósága újabb kutatásokra ösztönözhet, az alkalmazott módszerek néhány lehetséges továbbfejlesztési irányát szintén tárgyalom.

